Diari Oficial de la Generalitat Valenciana


Sumari del DOGV 7528, del 19-05-2015 (2015/4452)

RESOLUCIÓ de 4 de maig de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 64/12-AIA Torrevieja.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7528

Data del DOGV
:   19-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4452


Data del document
:   04-05-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Torrevieja
    * impacte ambiental

RESOLUCIÓ de 4 de maig de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 64/12-AIA Torrevieja. [2015/4452]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, que establix la publicació en el Diari Oficial de la Comunitat Valenciana de l'estimació d'impacte ambiental, resolc:  
  
Únic  
Publicar en el Diari Oficial de la Comunitat Valenciana l'estimació d'impacte ambiental corresponent a l'expedient 64/12-AIA Torrevieja.  
  
  
«Estimació d'impacte ambiental  
Expedient: 64/9637-CFT.  
Títol: Planta de transferència de residus sòlids urbans.  
Promotor projecte: Acciona Servicios Urbanos, SL.  
Òrgan substantiu: Ajuntament de Torrevieja (20LA/12).  
Localització: CV-943, km 5,6, partida Casa Grande de Torrevieja (Alacant).  
Descripció de l'actuació  
Acciona Servicios Urbanos, SL, gestiona la replega de residus sòlids urbans de la ciutat de Torrevieja (Alacant). Per la distància entre la localitat i les instal·lacions de tractament i eliminació de la zona, es pretén legalitzar una planta de transferència de residus sòlids urbans, per a optimitzar-ne el transport.  
La planta se situarà en la parcel·la 252 del polígon 2 del terme municipal de Torrevieja (Alacant), que té una superfície de 22.180 m². Està situada entre l'AP-7 i la CV-943. Des d'esta última s'accedix a la parcel·la a través d'un camí rural.  
En la parcel·la hi ha en l'actualitat unes quantes casetes d'obra i contenidors marítims en què se situen la zona de personal (menjador i vestuaris), oficines, magatzem i tallers. Al nord de la parcel·la hi ha una zona limitada per una tanca on s'arrepleguen els residus, amb una rampa per al buidatge dels camions i una zona per a la replega i càrrega dels residus sòlids urbans en els camions que aniran als abocadors.  
El projecte aportat preveu l'adequació de les casetes d'obra a la normativa vigent (accessibilitat i normes higienicosanitàries) per a ús pel personal i la construcció d'una nau per a llavador de vehicles.  
  
Tramitació administrativa  
El 6 de juliol de 2012 va entrar en el registre auxiliar d'esta conselleria un ofici de l'Ajuntament de Torrevieja dirigit a la Subdirecció General d'Avaluació Ambiental i Territorial, amb un CD adjunt que conté:  
- Projecte de condicionament per a llicència ambiental legalització planta transferència RSU i annexos: gestió de residus d'obra, plec de condicions tècniques, estudi de seguretat i salut, pressupost i mesuraments.  
- Projecte de llicència ambiental i legalització: memòria i pressupost, dictamen tècnic.  
- Estudi ambiental: estudi d'impacte ambiental i estudi d'integració paisatgística.  
- Plànols i fitxes resum.  
Així mateix, s'informa que el projecte ha sigut sotmés a informació pública (anunci en el BOP de 24.04.2012) i s'adjunten dos al·legacions veïnals presentades. S'inclou un informe de l'arquitecte tècnic municipal que interpreta que l'activitat requerix autorització ambiental integrada, d'acord amb l'article 27 de la Llei 22/2011, de 28 de juliol, de Residus, així com informes relatius a la quantitat de residus arreplegats a Torrevieja l'any 2011.  
Cal assenyalar com a antecedent que en 2008 es va rebre de l'Ajuntament de Torrevieja, a través dels servicis territorials de Medi Ambient, un projecte semblant a este, per a la instal·lació d'una planta de transferència de residus sòlids urbans en la mateixa parcel·la i promogut per l'UTE formada per CESPA, Gestión de Residuos SAU, i Enrique Ortiz e Hijos, Contratistas de Obras, SA, amb unes característiques constructives que no es corresponen amb l'analitzat en l'actualitat. Com a resposta, va emetre la directora general de Gestió del Medi Natural, el 16 de març de 2009, un informe en què es determinaven tant el contingut que hauria de tindre l'estudi d'impacte ambiental d'un projecte d'este tipus com el procediment que s'ha de seguir per a la tramitació de la seua avaluació ambiental, sense que s'hagen seguit tals indicacions en la redacció dels documents rebuts (expedient 267/07-AIA).  
Afeccions legals  
D'acord amb la Llei 10/2000, de 12 de desembre, són servicis públics la replega, el transport, la valorització i l'eliminació dels residus urbans o municipals la prestació dels quals correspon als municipis. La gestió de residus queda regulada per la normativa en la matèria, en particular en la Llei 22/2011, de 28 de juliol, en la Llei 20/1986, de 14 de maig, i en la Llei 10/2000, de 12 de desembre, així com el seu desplegament reglamentari. Establix la necessitat d'autorització per a realitzar operacions de gestió de residus.  
L'instrument d'intervenció ambiental al qual està sotmesa l'activitat és la llicència ambiental, d'acord amb la Llei 16/2002, d'1 juliol, i amb la Llei 2/2006, de 5 de maig, segons la data d'inici de tramitació de la llicència. En l'actualitat es tracta igualment d'activitat subjecta a llicència ambiental, segons el que establix la Llei 6/2014, de 25 de juliol.  
L'emmagatzematge o operacions de manipulació de residus no metàl·lics i no perillosos igual o superior a 100 t/dia i inferior a 500 t/dia constituïx una activitat catalogada en el grup C, codi 09 10 09 51, en el catàleg d'activitats potencialment contaminants de l'atmosfera, d'acord amb la Llei 34/2007, de 15 de novembre, i la normativa que la desplega.  
El soroll generat per les activitats queda regulat per la Llei 7/2002, de 3 de desembre, i pel Decret 266/2004, de 3 de desembre.  
El Reial Decret 9/2005, de 14 de gener, en l'annex I, enumera les activitats potencialment contaminants del sòl, entre les quals estan la recollida i el tractament de residus.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial aplicable.  
  
Consideracions ambientals  
Està previst desenrotllar l'activitat en un àmbit antropitzat, caracteritzat per l'ús agrícola i delimitat per dos carreteres d'entitat, la qual cosa acusa tal caràcter. Es tracta de sòl no urbanitzable. Cal destacar la proximitat del Parc Natural de les Llacunes de la Mata-Torrevieja, a escassos 1.000 m, sobre el qual recauen figures addicionals de protecció: LIC, ZEPA (Xarxa Natura 2000) i zona humida inclosa en el conveni RAMSAR.  
La parcel·la triada, dedicada abans al cultiu de cítrics (almenys, fins a l'any 2002) manca en l'actualitat de vegetació. En les fotos aèries es veu el seu estat aproximat actual. El projecte aportat únicament preveu l'adaptació a la normativa tecnicosanitària de les instal·lacions al servici dels treballadors i la construcció d'una nau per a llavar vehicles, però no descriu l'activitat de gestió de residus que es pretén desenrotllar i ni la tecnologia aplicada. En particular, tampoc es desenrotllen en el projecte o en l'estudi d'impacte ambiental les mesures preventives i correctores necessàries per a l'exercici de l'activitat. No es concreta l'origen dels residus, la tipologia dels residus (fracció, tot o contenidor de recollida selectiva), les operacions realitzades de gestió de residus i la destinació final (identificant el gestor autoritzat al qual s'entreguen).  
  
La descripció de l'activitat exercida és de gran rellevància, entre altres raons òbvies perquè permet determinar en quina mesura es tracta d'una activitat sotmesa a avaluació d'impacte ambiental en general i, en particular, quin és el procediment d'avaluació ambiental corresponent. En tot cas, com que hi ha instal·lacions generadores de residus perillosos, com és el cas del taller de vehicles i maquinària, i se situa en sòl no urbanitzable, almenys requerix estimació d'impacte ambiental.  
Sense valorar qüestions relatives a la ubicació seleccionada, és necessari assenyalar que este tipus d'instal·lacions requerix unes condicions tècniques i ambientals mínimes com són:  
- Superfícies pavimentades per a la circulació dels camions i, en general, per a tota la instal·lació, a fi d'evitar la contaminació del sòl o de les aigües superficials o subterrànies.  
- Xarxa i sistemes d'arreplega de pluvials amb retenció de les primeres pluges abans de l'abocament a DPH.  
- Xarxa d'arreplega de lixiviats i d'aigües de neteja de les zones de treball, amb capacitat adequada per als volums que es calcule generar.  
- Bassa estanca d'emmagatzematge temporal de lixiviats i previsió de la gestió adequada d'este efluent.  
- Connexió al clavegueram de la xarxa d'arreplega d'aigües sanitària o, si no n'hi ha, bassa estanca amb sistemes de tractament i gestió adequada dels efluents.  
- Naus tancades per a la realització de la transferència dels residus, amb sistema de captació de l'aire interior i sistema de filtratge previ a l'emissió, així com accessos dotats de portes automàtiques de tancament, tot això per a minimitzar l'emissió d'olors.  
- No emmagatzematge dels residus sòlids urbans més que el temps necessari per a la càrrega d'un camió de dimensions adequades per al transport a distància mitjana.  
- Neteja diària de les superfícies i maquinària de treball amb residus, en particular de la fossa de transferència de residus.  
- Zones cobertes específiques per a l'emmagatzematge dels residus perillosos, en particular els generats per l'activitat (per exemple, en el taller).  
Addicionalment, seria necessari estudiar alternatives de disseny quant al sistema de transferència dels residus, ja que ambientalment resulta més adequat substituir-lo per un sistema que permeta buidar directament el contingut del camió d'arreplega en la banyera de càrrega d'un camió de majors dimensions, sense descàrrega prèvia sobre el terreny. En relació a esta qüestió, els documents de Millors Tecnologies Disponibles elaborats per la Comissió Europea i publicats en internet, consideren específicament les pràctiques més adequades per al maneig i la gestió dels residus.  
Finalment, hauria d'especificar-se la relació de la instal·lació amb les previstes en el pla zonal de residus corresponent.  
Consideracions jurídiques  
Les instal·lacions productores de residus perillosos en sòl no urbanitzables estan sotmeses a estimació d'impacte ambiental, d'acord amb l'epígraf d del grup 5 de l'annex II del Decret 162/1990, de 15 d'octubre, modificat pel Decret 32/2006, de 10 de març.  
L'expedient ha observat els tràmits previstos en el Decret 162/1990, de 15 d'octubre, en la Llei 2/1989, de 3 de març, de la Generalitat Valenciana, i en les altres disposicions que li són aplicables.  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule l'estimació d'impacte ambiental següent:  
  
Primer  
Estimar desfavorablement, només als efectes ambientals, el projecte de llicència i legalització de planta de transferència de residus sòlids urbans promogut per Acciona, SL, en la parcel·la 252 del polígon 2 de Torrevieja, atés que, d'acord amb les previsions del projecte, l'estudi d'impacte ambiental i la resta de documentació que hi ha en l'expedient, no s'han previst les mesures de prevenció i correcció ambiental necessàries en este tipus d'activitats.  
  
Segon  
Notificar a les persones interessades que contra esta resolució, per ser un acte de tràmit, no poden interposar cap recurs. Sense perjuí que puguen utilitzar els mitjans que en defensa dels seus drets consideren oportuns.  
  
Tercer  
Publicar en el Diari Oficial de la Comunitat Valenciana un extracte d'esta estimació d'impacte ambiental, d'acord amb l'article 31 del Decret 162/1990, de 15 d'octubre.  
  
València, 10 d'abril de 2015.- El director general d'Avaluació Ambiental i Territorial: Juan Giner Corell.»  
  
València, 4 de maig de 2015.- El director general d'Avaluació Ambiental i Territorial: Juan Giner Corell.